دهنگێكى خۆڕسك و بێخهوهش و درهوشاوهى هونهرى ميللى لهبوارى مهقام و بهستهدا ، لهدهرگاى بيرو هۆشم وهانم دهدا كه پێنووس بگرمه دهست و يادێك لهو هونهرمهنده ههژار و نهدار و فره بهخششه بهگهنجينهى هونهرى ئاواز و مهقام و بهستهى كوردى بخهمه سهركاغهز، ههرچهند دهكهم نازانم لهبهر دهوڵهمهندى هونهره ڕهسهنهكهى لهكوێوه دهست پێبكهم .
كاتێك گهرهكمان بێت باس لهژيان و كاره هونهرييهكانى هونهرمهند ( سهلاح داوده ) بكهين ، ناوێكى درهوشاوهو مامۆستاى ، مامۆستاى مهقام و بهستهى كوردى ( عهلى مهردان ) دێته پێشهوه ئهويش ( خدر بارام چاوهش ) باپيرى هونهرمهند سهلاح داودهيه ،
گهوره هونهرمهندى نهتهوهكهمان مامۆستا عهلى مهردان هيچ كات نهيشاردۆتهوه و ههميشه بهڕاشكاوى و ئهمانهتهوه ئهو ڕاستييهى دركاندووه وتوويهتى من قوتابى (خدر بارام چاوهش ) م، سهلاح داودهى هونهرمهند پێمان دهڵێت ( ئانێ مامۆستا عهلى مهردان زانى من نهوهى خدر بارامى چاوشم ، پێمى وت كاكه من له باباى تۆوه فێر ئهم مهقامێله بيم و ئێوه گشتان گۆرانيوێژ و مهقاموێژن) (*1) گڵكۆكهت غهريقى ڕهحمهت بێت مامۆستا عهلى مهردان ، بزانن بهچ زمانێ شيرينى گهرميانى ئهو ڕاستييهى دركاندووه .
ڕهگ و ڕيشهى هونهرى مهقامبێژى و گۆرانيبێژى ( خدر بارام چاوهش ) ڕهگى لهناو خانهوادهو بنهماڵهكهيدا داكوتاوه و ڕيشاڵى ڕهگهكانى درێژ بۆتهوهو پهل و پۆى هاويشتووه تاگهيشتۆته هونهرمهند سهلاح داوده ، ئهويش زۆر بهئهمانهتهوه ئهو پهيامه پيرۆزهى تا دواساتهكانى ژيانى پاراست و زۆر زهحمهت و جهورى كێشا تا گهياندييه گهنجينهى هونهرى مهقام و بهستهى نهتهوهكهى .
هونهرمهند سهلاح داوده ، خاوهن دهنگێكى ڕهسهن و ههڵقوڵاوى ناوچهيهكى فراوان و گرنگ و لانكهى ( ئهڵلاوهيسى و قهتار و خاوكهر و خورشيدى و ئاى ئاى ) لهڕێي دهنگه زوڵاڵهكهيهوه پانتاييهكى فراوانى لهتهواوى كوردستان داگير كردووه ، ئهم هونهرمهنده خۆڕسك و نهخوێندهوارهى نهتهوهكهمان ، ههمووكات بهو پۆشاكه ( كهواو سهڵته ) و سيماى بێ نازو دهم و دووى شيرينى و ئاوازه بهسۆزهكانى ئهوه دهردهخهن كه هونهرمهندێكى بێ فيزو سادهو خاكى، زادهى نهتهوهيهكى بندهسته و ههميشه لهژێر چهوسانهوهى نهتهوايهتى و چينايهتيدا ناڵاندوويهتى .
هونهرمهند سهلاح داوده له ( ئهلبوسهباح ) هوه بۆ ناوهندى عهلى مهردان بۆ مهقام .....!
مامۆستا و هونهرمهند (وريا ئهحمهد ) له ديدارێكيدا لهگهڵ هونهرمهند (ناسرى ڕهزازى ، ساڵى 1984 دا دهڵێت ( بۆم ههيه بڵيم چۆلهكهى سهرگوێسوانهكهشيان له هى خهڵكى دى دهنگ خۆشتر بوونه ) ئهو دهستهواژهيه پڕاوپڕى ژيانى هونهرى بنهماڵهى هونهرمهند سهلاح داودهيه ، هونهرمهند ( سهلاح محهمهد خدر بارام چاوهش) ناسراو به ( سهلاح داوده ) ، لهخانهوادهيهكى ههژارى گهرميان و لێوان لێو له هونهرى مهقامبێژى و دهنگخۆشيي ، له ناحيهى ( ئهلبوسهباح) ى سهربهشارۆچكهى ( توزخورماتوو) لهساڵى (1941) بهدنيا هاتووه،پهروهردگار منداڵێك دهبهخشێت بهخانهوادهى (محهمهد خدر) ئهو پياوهى وهك ميرات بههرهى دهنگخۆشيي و لێزانى و شارهزايي له باوكيهوه بۆ ماوهتهوه،ههموو ئهو خهسڵهته هونهرييه پڕ چێژانه لهگهڵ گهورهبوونى سهلاح وهك ئهمانهتێك ڕێنوێنى دهكات و فێرى دهكات و ههميشه هانى دهدات، تا ئهو ڕێگا پيرۆزهى مهقامبێژى و بهستهبێژى كوێر نهبێتهوه و، مۆركى ڕهسهنايهتيه ميللييهكه ڕۆشن و بهردهوام بێت .
بههۆى ئهوهى لهناو خانهوادهكهيدا هونهرى مهقامبێژى و دهنگخۆشيي بهميرات بۆيان ماوهتهوه و باوكى واته ( محهمهد خدر ) دهنگخۆش و گۆرانيبێژى گوندهكهيان و ناوچهكهبووه ، بهردهوام لهكۆڕو كۆبوونهوه و ديوهخانهكان و لهناو خزم و دۆستانيدا، بهدهنگه خۆشهكهى گۆرانى و مهقامى چڕيوه ، بۆ ئهو كۆڕانه سهلاحى كوڕى كههێشتا منداڵبووهو لهتهك خۆيدا بردوويهتى بۆئهوهى ئاشناى بكات و بهو كهش و ژينگه لێوڕيژه لهبهسته و مهقام و شادى بهخشه ، بهداخهوه هونهرمهند نهتوانراوه بخرێته بهرخوێندن و لهخوێندن بێ بهش بووه، ئهو بهشداريكردنهى لهگهڵ باوكيدا دهبێته فێرگهيهك بۆ سهلاح و خهرمانهى ههست و سهليقهى هونهرى لهوێوه سهرچاوه دهگرێت و دهبێته سهرهتايهك بۆ دهركهوتنى بههرهى دهنگخۆشييهكهى و لهنێو كۆڕو كۆمهڵ و خزم و كهس وكاردا گۆرانى دهخوێنێ ،
لهتهمهنى (18) ساڵيدا لهئهلبوسهباحهوه ماڵ دهگوازنهوه بۆ شاره دێرينهكهى كوردان ، شارى كهركوك و له گهڕهكى ( باداوا) نيشتهجێ دهبن ، لهم ژيانه نوێيهى شار بۆ ئهو نامۆ دهبێت ، بهڵام بههۆى بههرهى دهنگخۆشييهكهيهوه و چڕينى بهستهو مهقام، ههر زۆر زوو تێكهڵاو به خهڵك دهبێت و ئاشنايهتى لهگهڵ هونهرمهنداندا پهيدا دهكات، لێرهوه دهستخۆشيي و بهردهواميي و هاندانى دهست پێدهكات كه بچێته ئيزگهى كوردى بهغدا گۆرانى و مهقام تۆماربكات.
هونهرمهند( ئهحمهد داوده 1926_1979) كه يهكێكه لههونهرمهنده باڵهبانژهنهكانى گهرميان و كوردستان ، ئامۆزاى هونهرمهند سهلاح داودهيه كه له هونهرمهند سهلاح داوده بهتهمهن تر بووه ، بههۆى بهناوبانگيي و تواناى باڵهبانژهنييهكيهوه لهڕێگهى سهرۆك هۆزهكهيان ( دارا بهگ) چهند جارێك چۆته بهغدا و ئاشنايهتى لهگهڵ مامۆستا ( عهلى مهردان ) پهيداكردووه ، دهكرێت ئهوهش بڵيم كه هونهرمهند ئهحمهد داوده كاريگهريي زۆرى لهسهر دهركهوتن و پێگهياندنى هونهرمهند سهلاح داوده ههبووه جگه له ماڵباته هونهرييهكهى خۆى .
ئهحمهد داودهى باڵهبانژهن زۆر هاني هونهرمهند سهلاح داوده دهدات كه لهگهڵيدا بچێته بهغدا بۆئيزگهى كوردى ، ههردوو هونهرمهند بهڕێ دهكهون بۆ شارى بهغدا ، بهرلهوهى بچنه ئيستگه ، ماوهى (3) مانگ لهبهغدا دهمێننهوه لهلاى دۆست و ناسياوهكانيان دهمێننهوه، ههموو شهوێك كۆڕ و بهزمى مهقام و بهسته تادرهنگانێكى شهو سهلاح داوده بهدهنگه خۆشهكهيي و ئهحمهد داوده بهباڵهنهكهى ،ئهو كۆڕانهيان جوانتر و ڕازاندۆتهوهو شادييان بهڕۆحى ئامادهبووان بهخشيوه ، دواى ئهو سێ مانگ مانهوهيان پاشان چوونهته ئيزگهى كوردى بهغدا.
ههركه دهچنه ئيزگه مامۆستا عهلى مهردان پێشوازييان لێدهكات ، چونكه پێشتر له ( لهيلان ) هوه هاتووچۆ و ناسياوييان ههبووه ، و پهيوهندى مامۆستا عهلى مهردان و محهمهد خدرى باوكى هونهرمهند سهلاح داوده لهو كاتهوه بووه و نێوانيان خۆشبووه ، لهساڵى (1949) مامۆستا عهلى مهردان داواو ڕێنوێنى باوكى سهلاح داودهى كردووه كه بچێته ئيزگه و دهنگى تۆماربكات چونكه زانيويهتى كه خاوهنى دهنگێكى خۆش و مهقامزانێكى بهتوانايه ، بهڵام بهداخهوه نهچووه و ئهو دهنگه خۆشه وهك زۆر لهدهنگخۆشهكانى ترى كوردستان دهنگيان تۆمارنهكران و لهسۆزو چێژى هونهرهكهيان بێ بهش بووين .
مامۆستاو هونهرمهند ( باكورى ) وهك شايهتحاڵيك بۆيهكهم ديدارى لهگهڵ هونهرمهندان له ئيزگهى كوردى ئهوڕۆژهمان بهم شێوهيه بۆ دهگێڕيتهوه ( پايزى ساڵى 1957 بوو چوومه ئيزگه بۆ ئاههنگى ههفتانهى خۆم ، هێشتا كاتم مابوو بۆ تۆماركردن له هۆڵهكه دانيشتم مامۆستا عهلى مهردانيش لهوێ بوو، دواى كهمێك كابرايهكى بهتهمهن ، چاكهت لهسهر كهوايهكى درێژ و قايشێكى لهناوقهدى بهستبووجهمهدانييهكى لهسهر بهستبوو بهشێوهى دهستوورى كوردهكانى كهركوك.
لهدواى ئهو (3) سێ مناڵ بهههمان شێوه جل و بهرگيان لهبهر بوو هاتنه ژوورهوه و سڵاويان كرد، مامۆستا عهلى مهردان دياربوو پێشتر دهيناسين،وتى : ئهمه (كاك ئهحمهد داودهيه) نهى ژهنێكى بليمهته،ئهوانيش مناڵى خۆيي و ئامۆزاكان لهگهرميانهوه و له كهركوكهوه دهعوهتمان كردوون و گۆرانى و مهقامى خۆش دهڵێن، كوڕه گهنجهكه ڕهنگه تهمهنى( 16 يان 17 ) ساڵ دهبوو ( مهبهستى سهلاح داودهيه ) ئهوهكهى تر چهند ساڵێك بچوكتر بوو سێييهميان زۆر مناڵ بوو ، دواتر زانيم ئهو تيپه ڕهسهنه ئهوانه بوون ،
1/ بهتهمهنهكه ( ئهحمهد نهى ژهن يان بهأهبان ژهن ) بوو.
2/گهنجهكه مهقام و بهستهى دهگووت ناوى (سهلاح ) بوو
3/ فايهق سێيهمهكه بوو .
4/ مناڵهكهش (نهوزاد ) كوڕى كاك ئهحمهد بوو ، گشتييان لهعهشرهتى( داوده) ى گهرميان بوون. ) (*3)
لهو سهردانهيدا هونهرمهند سهلاح داوده ، سهرهتاى دهستپێكى گۆرانى و مهقام و خاوهنى ئهو دهنگه زوڵاڵ و پڕ چێژه بۆ ئيستگه (9 ) مهقام و بهسته تۆماردهكات ودهبێته جێى خۆشحاڵى و پهسهندكردنى و لهئيزگهى كوردى بهغداوه دهنگه زوڵاڵهكهى سهلاح داوده بڵاو دهكرێتهوه ، ئهو دهنگه پر چێژه خۆشه گهرميانييه سنوورهكان دهبهزێنێ و بهكوردستاندا بڵاودهبێتهوه .بۆههربهستهو مهقامێك (2) دوو دينار ، واته (18) ههژده دينارييان وهك پاداشت داوهتێ.
باوكى هونهرمهند سهلاح داوده جيا لهبههرهى دهنگخۆشييهكهى شارهزايي له ژهنينى ( زوڕنا ونهيي و ساز ) دا ههبووه و ههوڵيشى داوه كه كوڕهكهى فێرى ژهنينى ئهو ئامێرانه بێت .
باوك و كوڕى دهنگخۆش لهچهند ئاههنگ وزهماوهندێكدا پێكهوه گۆرانييان خوێندووه ، ئهو گۆرانياينهى ئهو كاته كه زۆر لهسهر زار و باو بوون بريتى بوون له ( كراس زهردێ ، پرسيم لهچيمهن ، كزهى جهرگانم و گهردوون من چيبكهم،،،،تاد ) بهڵام ههموو كات( باوكى پێى وتووه كوڕم شهرم مهكه گۆرانى و مهقام گوتن پشتاو پشت بۆ ئێمه ماوهتهوه و ئهمه ئيش و كارمانه ) (*2)
هونهرمهند سهلاح داوده ماوهى (29) ساڵ لهژيانى خۆى تهرخانكردووه بۆئيزگهى كوردى بهغداو چهندين بهستهو مهقامى تۆماركردووه واته لهساڵى (1957) وه تا دوا چوونى بۆ ئيستگه له ساڵى (1986) نزيكهى (60) گۆرانى و مهقامى تۆماركردووه ، زياتر له ( 20) گۆرانى و مهقاميشى بۆ تهلهفزيۆن لهبهغدا و كهركوك تۆماركردووه ، يهكهم گۆرانى كهبۆ تهلهفزيۆن تۆمارى كردووه ، گۆرانى ( كوێستانان خاڵ خاڵ ) لهبهغدا لهساڵى (1978) بووه، هونهرمهند بهتۆماركردنى مهقامى (ئهڵڵاوهيسى ) و بهستهى ( ئامينێ نازهنينێ ) كۆتايي به سهردانهكانى بۆ ئيزگهى كوردى بهغدا دههێنێ، ئهوماوهيه كه هاتوچۆى ئيزگهى كوردى بهغداى كردووه ، ئاشنايهتى و پهيوهندى زۆر و فراوانى لهگهڵ هونهرمهندهكانى ئهو كاته دا پهيدا كردووه وهك ( عهلى مهردان ، حسێن عهلى ، ڕهسوڵ گهردى ، شهماڵ سائيب ، تايهر تۆفيق و خوداداد عهلى و....تاد).
هونهرمهند جگه لهوهى كه دهنگخۆش و بهسته بێژ بووه ، مهقامزان و مهقامناس و مهقامبێژێكى بهتواناى گهرميان و ههموو كوردستانه ، ههروهها شارهزايي ههبووه له ژهنينى ئامێرى ( زوڕنا و نهيي ودههۆڵ) بهشدارى لهچهندين ئاههنگ و زهماوهند و بۆنهكاندا كردووه بۆ مهبهستى دابينكردنى بژێوى ژيانى خۆيي و خانهوادهكهى .
هونهرمهند سهلاح داوده ههرچهنده ئهلف و بێى كوردى لهقوتابخانه نهخوێندووه ، بهڵام له كارهكهيدا كه هونهرى مهقام و بهستهبێژى بووه كهسێكى بهئاگا و شارهزابووه كه ئهو دهڤهره فراوانهى تێيدا ژياوهو گهوره بووه (گهرميان) چهند دهوڵهمهنده لهبوارى هونهرى مهقام وبهسته دا، ئاواييهك بۆ ئاواييهكى ديكهى گهرميان لهڕووى گۆرانى و مهقامهوه جياوازييان ههيه لهشێوهى چڕيندا،
لهديمانهيهكدا هونهرمهند سهلاح داوده پێمان دهڵێت ( بۆنموونه ئهڵڵاوهيسى جهبارييهكان لهگهڵ ئهڵڵاوهيسى داودييهكان جيايه ،تايبهتمهندى گۆرانى كهركوك و گهرميان و مهقامه ڕهسهنهكانى كوردى زۆرينهى لهگهرميانه جۆرى گۆرانى گوتنيشيان لهگهڵ جێگاكانى تر جيان ، زۆرينهى مهقامه كوردييهكان هى ناوچهى گهرميانن وهك ئهڵڵاوهيسى ، يارغهزاڵ ، خورشيدى و خاوكهر ، ههموويان مهقامى ڕهسهنى كوردين لهشوێنێ بۆ شوێنێكى تر جياوازه ، شوێنێك ئاى ئاى زۆرباش دهڵێ ، شوێنێكى تر قهتار باش دهڵێ) (*4)
هونهرمهند سهلاح داوده مهقام و بهسته خوێندنى كردۆته پيشه و لهوڕێگهيهوه بژێوى ژيانى دابينكردووه ، بهڵام چ بژێويهك بهژيانێكى كولهمهرگى ، جێى داخه تائێستا هونهر نهبۆته سهرچاوهى دابينكردنى ژيانى هونهرمهند ،بهڵام ئهم دڵسۆزبووه بۆ هونهرهكهى و فهرامۆشيى نهكردووه ، دواى نهچوونهوهى بۆ ئيزگهى كوردى بهغدا ، ئهم هونهرمهنده نهمره بهردهوام سهرقاڵى ئاههنگ و بهزمى شهوانهى كۆڕى ياران و زهماوهند بووه لهگهڵ ئهحمهد داوده و فايهق داوده ، ئهوئامێرانهى لهگهڵ دهنگى خۆشى سهلاح داوده دا كارى هونهرييان ئهنجامداوه باڵهبان و زهڕبێك بووه ، بهڵام چ هونهرێكيان خوڵقاندووه ، كه ههركات گوێبيستى كاره هونهرييهكانى سهلاح داوده دهبيت ، له دهنگ و ژهنين و ڕيتم و ميلۆدى گۆرانييهكان سهرت سوڕدهمێنێ و چێژت پێ دهبهخشێت ، هونهرێكى ههژار و لهناوهرۆكدا دهوڵهمهند و لهلوتكهى ئاوازو گۆرانيدا.
لهو گهشته هونهرييه كه ماوهى نيوسهده لهنێو چرينى مهقام و بهسته و ژهنينى ئامێرهكانى ( دههۆڵ و زوڕنا ) هونهرمهند سهلاح داوده جيا لهو بهرههمانهى لهڕاديۆ و تهلهفزيۆن تۆمارى كردوون ، بهدهيان ئاههنگى لهماڵان لهكهركوك و شارهكانى كوردستان لهگهڵ هونهرمهندان تۆماركردووه وهك ( ئهحمهد شهماڵ ، هابه و مشكۆ، شكور خهيات و سابير كوردستانى ) لهتۆمارگاكاندا وهك دۆكۆمێنت ماون ، دهتوانم ئاماژه بهوه بدهم كه لهكاتى ژيانيدا و دواى كۆچكردنى لهوانهيه چهند بهرههمێك لهو ههموو ئاههنگانهى تۆماريكردوون، وهك ئهرشيف لهلاى خۆيي و خانهوادهكهى بووبێت ، بهداخهوه ئهوه گرفت و خهمێكى بهههند وهرنهگيراوى ئهرشيفى هونهرمهندانى نهتهوهكهمان لهلايهن دهزگايهكى تايبهتمهندهوه ، هونهرمهند وشيار ئهحمهد ئهسوهد دهڵێت ( سهلاح داوده خۆى ئاماژهى بهوه كرد كه زياتر له (60) گۆرانى و مهقامى بۆ ئيزگهى كوردى و زياتر له ( 20) گۆرانى و مهقاميشى بۆتهلهفزيۆنى كهركوك تۆماركردووه،ههروهها نزيكهى (300) كاسێتى لهئاههنگه تايبهتييهكاندا تۆماركردووه، بهڵام بهبۆچوونى من بهرههمه تۆماركراوهكانى نێو كاسێتهكان تهنيا گۆرانييه توركمانييهكانى لێبترازێ ، ئهوانى تر دووباره كردنهوهى مهقام و گۆرانييهكانى پێشترن كه پێدهچێ لهسهرووى (100) بهرههمهوه بن ) (*5)
هونهرمهند سهلاح داوده دهريايهكه له هونهر ، لهمهقام و بهستهدا دههێنێ و پێويسته توێژينهوه لهلايهن مامۆستايان و شارهزايانى بوارى موزيك و مهقام و گۆرانى ، بۆ دهنگ و ئهداو كاره هونهرييهكانى لهههموو قۆناغهكانى ژيانى هونهري هونهرمهند بكرێت ،
هونهرمهند سهلاح داوده بهههرچهرمهسهريي و نهدارييهك كه تێدا ژيا ، توانيويهتى دهيان ئاواز لهگۆرانى و مهقامى ڕهسهنى گهرميان بچرێ و لهفهوتان ڕزگاريان بكات ،نموونهى گۆرانييه خۆشهكانى هونهرمهند كه لهيادهورهى زۆربهماندا بهپيرۆزى ماوهتهوه (ڕاوهستاوه لهو بانه ، حهبيه خان ، ئامۆزاگيان ، ياروهرهوه ، ڕێزه بهڕيزه گيانه ، خانزادهخان ، شهدهلار ، خرينگه ، ڕهيحانه و لهو كهله دهنگى ساز دێ ).
هونهرمهند تهنها و تهنها بۆ مهقام و بهستهى كوردى ژيا و شكۆى هونهرهكهى ڕادهستى ڕژێمى بهعس نهكرد و بهدهست ههژارى و دهستكورتى و كرێنشينيهوه زۆر ئازارى چهشتووه ، بهڵام هونهرمهند ووره بهرزو هيچ كات نهي ويستوه ملكهچى پاروه نانێك بێت، سهرهڕاى ئهو ژيانه ههژارييه دهيگوزهراند، ههركۆڵى نهداوه تا دواساتهكانى ژيانى خزمهتى بهمهقام و گۆرانى و هونهر و كهلتوورى كوردى كرد ، سهلاح داوده كهسايهتيهكى كهم دوو و هێمن و دهست پاك و نهفس بهرزبووه.
لهدواى ڕاپهڕينيشهوه ، لهلايهن كهناڵه ئاسمانييهكانهوه تا لهژياندا بوو چهندين بهرنامهى ديدارى هونهرييان لهگهڵ هونهرمهند ئهنجامداوه ، كه جێى ستايش و بهرزنرخاندنن .
هونهرمهند سهلاح داوده خێزاندارهو لهدواى خۆى كوڕهكانى بهتايبهت ( عهباس و دلشاد ) ڕێگا پيرۆزهكهى باوكيان گرتۆته بهرو شارهزايي و تواناى مهقام و بهسته بێژى لهقوتابخانه نهمرهكهى باوكيانهوه فێربوون ،
لهيهكهمين ساليادى دامهزراندنى ناوهندى عهلى مهردان بۆ مهقام لهشارى كهركوك ، لههۆڵى (نهورۆز ) بهوبۆنهيهوه ئاههنگێك سازدهكرێت و هونهرمهند سهلاح داوده وهك هونهرمهندێكى گهورهو شارهزا لهو بوارهدا بانگهێشتى ئهو ساڵياده دهكرێت و بهمهقامى (قهتارو خاوكهر) و بهستهى ( ڕاوهستاوه لهو بانه) بهشدارى دهكات ،دواى تهواو بوون و هاتنه خوارهوهى لهسهر شانۆ، بهداخهوه تهندروستى تێكدهچێت و دهيگهننه نهخۆشخانهى ئازادى لهشارى كهركوك ، لهكاتژمێر (8) ى شهوى ههمان ڕۆژ بههۆى جهڵتهى دڵهوه كۆچى دوايي دهكات،
بهو كۆچه كتوپڕهى خهمێكى گهورهى لهنێو دڵ و دهروونى ههواداران و هونهرمهندان و ئازيزان و خانهوادهو بنهماڵهكهيدا دروست كرد ، هونهرمهند سهلاح داوده تهنها لهخانهوادهكهى نهڕۆيشت بهڵكو له هونهرى كوردى و ههموو ميللهتى كورد ڕۆيشت ، نيشتمان و نهتهوهكهى سهربهرزو بهختهوره بههونهر و كهسايهتيهكهى ، ئۆغرى خێر و دروود و سڵاو بۆگيانى پاكى هونهرى هونهرمهند سهلاح داوده و هونهرمهندى باڵهبانژهن ئهحمهد داوده و تهواوى هونهرمهنده كۆچكردووهكانى گهلهكهمان گڵكۆكانيان ههميشه چراخان و لێوڕيژبێت له مهقامه ڕهسهنهكانى گهرميان .
جهمالى دهلاك 17/3/2021 ههولێر
سهرچاوه : (*1و5) ئاهێك بۆ مهرگى هونهرمهند سهلاح داوده _ وشيار ئهحمهد ئهسوهد _ گۆڤارى چلاواز ژماره ( 39) ئايارى 2009 ، لاپهڕه (21)
(*2 و 4) ديمانه لهگهڵ هونهرمهند سهلاح داوده ، جيهان بهخش محهمهد كۆيي ، گۆڤارى ڕامان ژماره ( 64) 5/10/2001، لاپهڕه (101)
(*3) ناميلكهى ڕازێك بۆ هونهرمهند سهلاح داوده _ باكورى _ لاپهڕه (10)
لهگهڵ خۆرئاوابووندا، هونهرمهندێك نغرۆ له هونهرێكی بهسۆزو پڕ نهشئهو نهغمهی ئارام ، لهههست ناسكی و چێژبهخشی بهڕۆح و جهسته، هێدی هێدی و بهبێ دهنگی خۆری هونهری ئاوابوو، ههرچهنده بیر و ههستی ههمووسات له پاوهو نهوسود و كرماشان و سنه بوو ، بهڵام بهجهسته شهكهت و ههمیشه لێوڕیژ له خهم و پهژارهی فهرامۆشیدا دڵه ناسكهكهی لهئێوارهیهكی شاری سلێمانیدا ماڵئاوایی كرد...؟!
لهدوای ئهو كاریگهره بهرفراوانهی ڕادیۆی كوردی بهغدا لهباشووری كوردستان و، شهپۆلهكانی ڕادیۆی كوردی بهغدا سنووری باشووری تێپهڕاندو كاریگهری بێ وێنهی لهسهر خهڵك و بیسهران له ڕۆژههڵاتی كوردستان بهگشتی و هونهرمهندان و ئهدیبان و ڕۆشنبیران دانا، لهسهرهتای ساڵانی شهستهكانی سهدهی پێشوو هاوتا لهگهڵ دامهزراندنی ڕادیۆی كوردی لهكرماشان ( 1962) هاوكێشهكه پێچهوانهوه بۆوه كاریگهرییهكی بێ ئهندازهی لهسهر خهڵكی باشووری كوردستان ههبووه جهماوهر بهتهواوی بهرنامهكانی ڕادیۆی كرماشان ئاشنا بوون، لهڕێی ئهم ڕادیۆیهوه ( كرماشان) خزمهتێكی گهوره بهفهرههنگ كهلتوور و زمان و هونهر و ئهدهبی كوردی كرا، بهردهوام گوێگر و بیسهری بهدهنگی خۆشی هونهرمهندانی ڕۆژههڵاتی كوردستان ئاشنا دهكرد هونهرمهندانی وهك ( حهسهن زیرهك ، مهزههری خالقی ، محهمهدی ماملێ ، ڕهزای سهقایی ، ئیسماعیلی مهسقهتی، عهلائهدینی باباشههابی ،حیشمهت لوڕنهژاد، ئیسماعیلی پیرخدری ، سهعیدی قهندی و سهیدمحهمهدی سهفایی ، حسێن ئهلبورزی وبرایانی زێزێ و ....تاد) هاوتا لهگهڵ دهنگ و سۆزی چێژبهخشی ئهو هونهرمهندانه دوو دهنگی ناسك و ئارام بهخش ، زۆر بهزوویی لهنێوههست و سۆزی بیسهراندا جێیان گرت و ههركات دهنگی برایانی (سابوور )، ( فهیروزو ئیسماعیلی سابوور ) لهڕێی ڕادیۆی كرماشانهوه دهبیسترا ، بیسهر و گوێگر بهوپهڕی چێژو عهشهقهوه گوێیان لهو دوو دهنگه ناسك و خۆشه دهگرت .
ئیسماعیلی سابوور هونهرمهندێكی خۆڕسك و زادهی ژینگه زهنوێرهكهی ههورامانه ، لهسهرهتای دهركهوتنیهوه وهك هونهرمهندێك تاكۆچی ناوادهی بهردهوام لهگهڵ هونهرهكهیدا دهژیا و بۆ هونهر ژیا و ههرزان فرۆشی نهكردو بهپیرۆزی و لهلوتكهدا بهجێیی هێشت، كۆڵی نهدا چ لهڕۆژههڵات و چ و لهوكاتهی ڕووی كرده باشووری كوردستان ، درێژهی بهكاره هونهرییهكانی داو ، بهدهنگه خۆشهكهی و بهرههمه نایابهكانی توانی هۆگرو ههوادارێكی زۆر لهدهوری هونهرهكهی كۆبكاتهوه.
ئیسماعیل سابووری هونهرمهند ،خاوهنی گهروویهكی جوان و پاراوی كوردی ، كهسایهتیهكی هێمن و بێ دهنگ ، ڕۆژێك لهڕۆژان ئازاری بۆ كهس نهبوو ، لهكهسی نهدهپرسیی و دهنگی ههڵنهدهبڕی و ، بڵێ من مافم بهسهرتانهوه ههیه و گۆرانیتان بۆ دهخوێنم و هونهرتان پێشكهش دهكهم ، نهخێر هیچ كات ئهو ڕاز و نیازهی نهبوو ، لهسیماداكهسێكی ڕووخۆش و زمان و لوتف شیرین، بهڵام كێ دهیزانی ئهم هونهرمهنده لهناخهوه له چ دۆخێكی ههستیاردا دهژی..! چ ئازارێك دهچێژێ بهدهست نابهرابهری و سهختی ژیانهوه، هونهرمهندێك له هونهردا لهلوتكه و لهبژێوی ژیاندا گیرفان سارد،بهڵام نهفس بهرز و خۆڕاگر و ههموو كات بۆ بهرهوپێشبردنی هونهری نهتهوهكهی دهیڕوانی .
هونهرمهند ئیسماعیل محهمهد ساڵح ، ناسراو به ( ئیسماعیل سابوور) لهخانهوادهیهكی ڕۆشنبیر و هونهرپهروهر ، لهمانگی (10 ی ساڵی 1957) لهشاری پاوهی ڕۆژههڵاتی كوردستان، ههورامانی تهخت چاوی بهژیان ههڵهێناوه.لهناو خانهوادهكهی دا جگه لهئیسماعیل،برایهكی تری ههبووه بهناوی ( فهیروزسابوور ) ئهویش هونهرمهند و دهنگخۆشێكی دیكهی ئهو بنهماڵهیهو لهڕێی هونهرهكهیهوهلهڕۆژههڵات و كوردستان بهگشتی ناسراوه.
هونەرمەند ئیسماعیلی سابووری كاتێك هەستی كردووە كە دەنگی خۆشەو و توانای چڕینی گۆرانی هەیە و ئەو دەنگە بەسۆز و خۆشە خۆڕسكە نەشارێتەوە ، لەسەرەتای ساڵی (1970) هەنگاوی هەڵگرتووە بەرەو دنیای هونەری گۆرانی خوێندن ، بەهرەی دەنگخۆشییەكەی لەخانەوادەكەیی و دواتر ئەو ژینگەو كەلتوورە دەوڵەمەندەی ناوچەی هەورامان و كەڵهوڕ و كرماشانەوە سەرچاوەی گرتووە ، هونەرمەند ئیسماعیلی سابوور، ڕوودەكاتە رادیۆی كرماشان ، ئەو كات ڕادیۆی ناوبراو بەیەكێك لەڕادیۆ دەوڵەمەند و پر بیسەرەكان ناسراوبوو ،
برایانی سابوور ( فەیروز و ئیسماعیل ) دوو دەنگی لێوریژ لەسۆزو چێژی هونەری و دوو دەنگی ئارامبەخش بە جەستەو ڕووحی گوێگر ، لەڕێگەی ڕادیۆی كرماشانەوە لەپاڵ دەنگ و هونەری هونەرمەندە گەورەكانی نەتەوەكەمان ، ئەوانیش بەهەوڵ و كۆشش و توانای بەرزی هونەرییان توانیان خۆیان بناسێنن و دەنگە خۆشەكانیان هاوتەریب لەگەل دەنگە بەسۆزو خۆشەكەی هونەرمەند ( مەزهەری خالقی ) لەڕێی ڕادیۆی كرماشانەوە بگەیەننە بیسەر و سنوورە دەستكردەكان ببەزێنن و لەباشووری كوردستان هەوادارێكی زۆر بۆ هونهرهكهیان دهستهبهر بكهن، دهنگه نهرم ئارام بهخشهكهیان بەشەیدایانی هونەر و موزیك و گۆرانی كوردی ئاشنا بكەن . هونەرمەند ئیسماعیلی سابووری لەساڵی (1979) كۆلیژی هونەرە جوانەكان لەزانكۆی تاران تەواو كردووە ، بەهۆی بارودۆخی ڕۆژهەڵاتی كوردستانەوە هونەرمەند سابووری لەساڵی (2003) دێته باشووری كوردستان و ماوەی (15) ساڵ لەباشووری كوردستان ژیا و ماوەیهك لهشاری ههولێر و دواتر لەشاری سلێمانی نیشتەجێ دهبێت،لەماوەی مانەوەی لەباشوور بەگشتی و شاری سلێمانی غوربەت و ژیانی دوور لەزێدو ئازیزانی نەبووە لەمپەر لەبەردەم كارە هونەرییەكانی و هەر زۆر زوو كەوتەوە سەر ڕێچكەی خزمەتكردن بە ئاوازو گۆرانی كوردی و چەندین كاری هونەری ئەنجامدا ، كاری هونەری لەگەڵ تیپی مۆسیقای سلێمانی و هەموو تیپە مۆسیقییەكانی شاری سلێمانی و ههولێر و لەماوەی ئەو (15) ساڵەدا هونەرمەند ئیسماعیلی سابوور بەشداری لەدەیان بەرنامەو پرۆگرامی كەناڵەئاسمانی و لۆكاڵیەكان و بۆنە كاندا كردووە ،هونەرمەند كەسێكی هێمن و دلساف و سادە و خاوەنی هونەرێكی بێ خەوش و خۆرسك بوو ، خاوەنی دەنگێكی بەسۆزو ئارامبەخش بوو ، لەماوەی ژیانی هونەریدا نزیكەی (105) گۆرانی بەدەنگە خۆشەكەی تۆماركردووە. نووسهر و ڕهخنهگر ( ئاراس فهتاح) سهبارهت به دنیا جوان و هونهره ئارامهكهی هونهرمهند ئیسماعیلی سابوور نوسیویهتی
( جیهانی موزیكیی ئیسماعیل سابووری پڕاوپڕه له خۆشهویستیی و جوانیی و حوزن. له مێژووی موزیكی ئێمهدا كهم هونهرمهند ههیه وهك سابووری به هونهری حوزنهوه جوان بێت.
دهشێت پێویست نهكات بزانین ئهم هونهرمهنده گهورهیه بۆچی مرد، بهڵام دهبێت زۆرینهمان ئهوه بزانین بۆچی ژیا. ژیانی ئهو به دهنگه نهرم و موزیكهكهی مانا و بههایهكی قووڵی به خۆشهویستیی و حوزن و جوانیی موزیك بهخشیی. مردنی ئهم هونهرمهنده خهم و حوزنێكی گهورهیه، بهڵام لهدوای كۆچی دوایی خۆی جوانییهكانی هونهری حوزنی بۆ بهجێهێشتین.
ئیسماعیلی سابووری سهر به نهوهیهكه لهو هونهرمهندانهی كه فێریانكردین دانیشین و به هێمنیی گوێ له گۆرانیی بگرین، ڕێز له قووڵایی و جوانیی موزیك بگرین) (1) .
دوای درێژهدان بهژیانی تایبهتی و كاره هونهرییهكانی لهشاری ههولێر و سلێمانی ، هونهرمهند بههۆی ئهوهی خۆی كهسێكی نهرم و نیان و ڕێزی له خۆیی و هونهرهكهی دهگرت ، لهماوهیهكی كهمدا پهیوهندییه هونهرییهكانی لهگهڵ هونهرمهنداندا رۆژبهڕۆژ فراوانتر دهبوو ، خۆشهویستی نێو هونهرمهندان بوو ، كاتێك دهت دوواند زۆر بهحورمهتهوه باسی له هونهرمهندانی پێش خۆیی و سهردهمی خۆی دهكرد و ڕێزی بۆ دادهنان، چهند جارێك لهنزیكهوه بهدیداری شادبووم و بهههلم زانیووه لهو دیدارانهدا ،دوواندوومهو پرسیارم ئاراسته كردووه سهبارهت به هونهرمهند و بلیمهتی نهمر ( حهسهن زیرهك) ،
لهمهراسیمی بهخشینی خهڵاتی هونهرمهندی گهورهی گهلهكهمان(محهمهدی ماملێ ) به هونهرمهند (ناسری ڕهزازی ) ، له(29/1/2014) پرسیارێكم ئاراسته كردسهبارهت به بلیمهت و هونهرمهند ( حهسهن زیرهك) بهوهۆكارهی كه كاك ئیسماعیلی هونهرمهند لهڕادیۆ كرماشاندا بووه و بهرههمی هونهری تۆماركردووه ،
لێم پرسیی خوێندنهوهی بۆ زیرهكی نهمر چییهو ئایا لهنزیكه بهدیداری شاد بووه ، لهوهڵامدا بهو دهنگه هێمن و هێدی یهوه وتی :
( بهڵێ لهنزیكهوه دیومه و بهخزمهتی گهیشتووم ، تازه هونهرمهندێكی وهك حهسهن زیرهكی پڕ بههرهو لێوان لێو لههونهر نابێتهوه ، چونكه ئوستاد بوو له دهنگ و تێكست و میلۆدی ، حهسهن زیرهك ئهوهنده بهرزه كه من ناتوانم لێی بدوێم ،ئهگهر قسهشی لهسهر بكهم باوهڕت ههبێت ناتوانم ئهو حهقهی پێبدهم ، بهڵام دهمهوێت بیرهوهرییهكت بۆ بگێڕمهوه سهبارهت به گهورهیی و لێهاتوویی و شارهزا له گۆرانی و موزیك ، ڕۆژێك لهڕادیۆی كرماشان بووم ، ئاغای زیرهك لهساته وهختی تۆماركردنی گۆرانی دا بوو لهگهڵ ئۆركێستری كرماشان لهگهڵ ئهو ههموو هونهرمهنده ژهنیاره بهتوانایانه كهههریهكهیان ئوستادێكی بهرزی نهتهوهكهمان بوون ، منیش پێم خۆشبوو دانیشم و ڕاستهوخۆ گوێبیستی دهنگه بهسۆزهكهی هونهرمهند حهسهن زیرهك بم ، گروپی موزیك ئامادهبوون و دهستیان كرد به ژهنینی میلۆدیی گۆرانییهك ، هونهرمهند حهسهن زیرهك لهپشتی مایكهوه وهستابووه ، هونهرمهندانی ژهنیار موزیك دهژهنن و ئاغای موشتهبای میرزاده بههێمایهك حهسهن زیرهكی ئاگاداركرد كه گۆرانی بخوێنێ ، بهڵام زیرهكی هونهرمهند و مامۆستا و شارهزا لهموزیك، گۆرانی نهخوێند بهدهستی هێمای كرد بۆ ژهنیارهكان كه بوهستن ، و ڕووی كرده هونهرمهند میرزادهو پێی ووت ، ئای میرزاده بهرزه نیو پهرده وهره خوارهوه ) كاتێك كهگوێم لهو وشهیه بوو زۆر لهلام سهیربوو ، بۆیهكهمجاربوو ئهو وشهیه ببیستم ، كهواته دهتوانم بڵێم حهسهن زیرهك بهتهنها دهنگبێژ و گۆرانیبێژ نهبوو بهڵكو موزیك زان و موزیك ناسیش بوو ).
هونەرمەند لەو ماوەیەی كەلەشاری سلێمانی دەژیا وەك فەرمانبەر لەسەر میلاكی بەڕێوەبەرایەتی گشتی ڕۆشنبیری و هونەری سلێمانی / بەشی هونەرهكانی موزیك كاری دەكرد ، جیا لەوەی چەند جارێك لەشاری سلێمانی بەخزمەتی گەیشتبووم ، هەروەها بەهۆی ئەوەی پێكەوە هەردووكمان لەیەك وەزارەت كارمان دەكرد ، هونهرمهند یەك دووجار تەشریفی هێنا بۆ دیوانی وەزارەت بۆ شوێنی كارەكەم ، و لەخزمەتیدا دەبووم ، لەیەك لەو دیدارانە لەژوورەكەی خۆم لێم پرسی ، تاچهند ئارام ئاسوودەیت لەسلێمانی و بیری كرماشان ناكەیت ...؟!
(چۆن بیری ناكەم ، بیری هەموو كوچە و شەقامەكانی دەكەم بیری ئازیزانم دەكەم ، بەڵام باوەڕت هەبێت ، كاتێك لە شەقام و كۆڵانەكانی سلێمانیدا گوزەر دەكەم واهەست دەكەم لەكرماشانم و بۆن و بەرامەی زێدەكەم بۆن دەكەم ، لەنێو خەڵكیدا لێرە لەسلێمانی یان لەهەولێر وە بەگشتی لەباشوور هەست بەوپەڕی ئارامیی و ئاسوودەیی ڕووح دەكەم واهەست دەكەم لەنێو كەس و كارەكەمدام )
خاوهنی ئهو ههسته بهرزو جوانه ، ئهو دهنگه خۆشه ،بهداخهوه لهئێوارهیهكی كۆتا رۆژهكانی بههاردا ، ئهو هونهرمهندهی دهگهڕا بهدوای ئاسودهیی دا بهڵام مهینهتییهكانی ژیان بواری نهدا و ههرگیز ئاسووده بێت، بهبێ دهنگی لهئێوارهی (16/6/2019) ههناسه لهسینهیدا قهتیس دهبێت و بهبێ كهسیی و بهتهنیایی خۆی دهگهیهنێته نهخۆشخانه، بهڵام بهداخهوه ، دهردهكهی بێ دهرمان و ژیان ئاوایی ، لهخانهوادهو هونهر و هونهرمهندان و هاوڕێیان و ئازیزانی كرد و بۆ ههتا ههتایی چاوهكانی لێكنا و، گردهكهی سهیوانی ناو دڵی سلێمانی بووه دوامهنزڵگای.
مامۆستا وهونهرمهندی ژهنیار ( عادل محهمهد كهریم ) سهبارهت بهو سامانه بهنرخهی لهدوای هونهرمهندبهجێماوه نوسیویهتی ( هونهرمهند لهپاش خۆی سهروهتهكهی كاره هونهرییهكانێتی، ئهمیش لهههگبهكهیدا چهند كارێكی هونهری جوانی بۆ جێهێشتووین، كه جێگهی ستایش وههڵوێسته كردنه، تهلاری هونهری گۆرانی و موزیكی كوردیمان بهدهنگه بهسۆزهكهی و كارهكانی سابووری ڕازاوهیه ، بهداخهوه هاوشێوهی ڕهفتار و سروشتی تایبهتی كهسایهتی، كۆچهكهشی بهوشێوهیه زۆر بهبێ دهنگی و بههێمنی و بێ چرپه ماڵئاوایی یهكجاری لێكردین) (2)
كۆچی ناوەخت و كتوپڕی هونهرمهند ئیسماعیلی سابوور ناخ هەژێن و كەلێنێكی گەورەی دروست كرد لەنێوەندی هونەریدا، بهڵام هونهرو دهنگه هێوركهرهوهی ڕۆح، بۆ ههمیشه لهنێو دنیای موزیك و گۆرانی كوردیدا بهزیندوویی دهمێنێتهوه، سڵاو له ڕۆح و گۆرانی و ئاوازهنایاب و ناوازهكانت.
جهمالی دهلاك 17/6/2021
سهرچاوه : (1)
ئیسماعیلی سابووری : سهردهمی مردنی هونهری ڕاقیی و لهدایكبوونی هونهری گهعده.. نوسینی (ئاراس فهتاح ) ئهكاونتی خۆی له ڕیكهوتی ( 17/6/2019)
(2) هونهرمهند كاكه سمایلی سابوور دهنگێك لێوان لێو لههێمنی و خهم ، نوسینی عادل محهمهد كهریم ، نامیلكهی(ئیسماعیل سابوور دهنگێك وهك نهسیم ) لاپهڕه (5) بهبۆنهی چلهی هونهرمهندهوه چاپكراوه(2019).